Diari Oficial de la Generalitat Valenciana


Sumari del DOGV 8891, del 26-08-2020 (2020/6579)

RESOLUCIÓ de 5 d'agost de 2020, de la consellera d'Agricultura, Desenvolupament Rural, Emergència Climàtica i Transició Ecològica, per la qual es convoquen ajudes als municipis de la Comunitat Valenciana per a potenciar projectes de lluita contra el canvi climàtic, per a l'exercici de 2020.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8891

Data del DOGV
:   26-08-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/6579


Data del document
:   05-08-2020

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * ajuda pública

RESOLUCIÓ de 5 d'agost de 2020, de la consellera d'Agricultura, Desenvolupament Rural, Emergència Climàtica i Transició Ecològica, per la qual es convoquen ajudes als municipis de la Comunitat Valenciana per a potenciar projectes de lluita contra el canvi climàtic, per a l'exercici de 2020. [2020/6579]  
L'Ordre de 6/2020, de 4 de març, de la Conselleria d'Agricultura, Desenvolupament Rural, Emergència Climàtica i Transició Ecològica, estableix les bases reguladores per a la concessió d'ajudes a ajuntaments de la Comunitat Valenciana per a potenciar projectes de lluita contra el canvi climàtic, complint així el que es disposa en l'apartat 2 de l'article 9 de la Llei 38/2003, de 17 de novembre, general de subvencions.  
  
D'altra banda, i segons disposa l'apartat 2 de l'article 23 de la mateixa llei, la iniciació del procediment de concessió de les ajudes es realitzarà mitjançant convocatòria aprovada per l'òrgan competent.  
Les ajudes públiques que ací es convoquen, no necessiten notificació a la Comissió Europea, per no reunir tots els requisits de l'article 107 del Tractat de funcionament de la Unió Europea (TFUE), atés que les entitats beneficiàries, no exerceixen una activitat empresarial destinada a la consecució d'un benefici econòmic, i les ajudes no afavoreixen determinades empreses d'un sector o determinades produccions.  
  
Per tant, i a fi de convocar les ajudes per a l'exercici 2020 i iniciar el procés de sol·licitud i tramitació d'aquestes, es publica la present resolució.  
A fi que s'inicie el procediment de sol·licitud i tramitació de les ajudes, en compliment de l'article 160 i 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte  
Es convoquen per a l'exercici 2020 les subvencions destinades a potenciar la lluita contra el canvi climàtic, regulades en l'Ordre de 6/2020 de 4 de març, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'estableixen les bases reguladores per a la concessió d'ajudes a ajuntaments de la Comunitat Valenciana per a potenciar projectes de lluita contra el canvi climàtic (DOGV 8759, 11.03.2020).  
La convocatòria té per objecte concedir ajudes per a potenciar actuacions de lluita contra el canvi climàtic, impulsant l'establiment de mesures dins dels plans d'acció per al clima i energia i actuacions para reduir la petjada de carboni. Dins de les mesures dels plans d'acció per al clima i energia i dels projectes per a reduir la petjada de carboni, aquesta convocatòria finançarà en particular aquelles relacionades amb els objectius següents:  
1) Reforçar la implantació d'energies renovables i millorar l'eficiència energètica.  
2) Contribuir a la mobilitat sostenible vinculada a la reducció d'emissions derivades del transport dins del municipi.  
  
Segon. Ajuntaments beneficiaris  
1. Podran ser beneficiaris de les subvencions els ajuntaments de municipis situats a la Comunitat Valenciana:  
a) Adherits o en procés d'adhesió al Pacte Europeu de les Alcaldies per al Clima i l'Energia (PACES), que a més disposen de:  
  
a.1. Un Inventari d'emissions de referència de gasos d'efecte d'hivernacle del municipi per a fer el seguiment de l'efectivitat de les accions de mitigació.  
a.2. Una Avaluació de riscos i vulnerabilitats derivats del canvi climàtic per a l'adaptació.  
b) Inscrits en el Registre de petjada de carboni, compensació i projectes d'absorció de diòxid de carboni, creat mitjançant el Reial decret 163/2014, de 14 de març.  
  
  
Tercer. Finançament de les ajudes  
1. Les subvencions es concediran a càrrec de l'aplicació pressupostària 08.75.14.0035.462.55.3, dels pressupostos de la Generalitat per a l'exercici 2020.  
2. La línia i import global màxim són els següents:  
Línia: S8659000 projectes d'entitats locals que contribuïsquen a la lluita contra el canvi climàtic. Import global màxim: 3.879.400 euros.  
  
  
Quart. Característiques de les ajudes  
1. Són subvencionables les actuacions dels ajuntaments de la Comunitat Valenciana executades en l'àmbit de la lluita contra el canvi climàtic, descrites en l'apartat primer de la present resolució.  
  
Podran ser també subvencionables les actuacions executades en els quatre anys anteriors a la publicació de la convocatòria, sempre que complisquen els requisits establits en les bases i en la convocatòria, i en el moment d'executar-les els ajuntaments han d'estar inscrits en el Registro de petjada, o adherits o en procés d'adhesió al PACES.  
  
2. El finançament màxim per actuació s'estableix en funció del nombre d'habitants del municipi sol·licitant, segons les xifres oficials de població resultants del Padró municipal referides a l'1 de gener de 2019, i s'estableixen els següents percentatges del cost subvencionable:  
  
- Fins a cinc mil habitants, el percentatge serà el 80 % del cost de l'actuació.  
- Més de cinc mil i fins a cinquanta mil habitants, el percentatge serà el 50 % del cost de l'actuació.  
- Més de cinquanta mil habitants, el percentatge serà el 30 % del cost de l'actuació.  
3. Per raons d'eficàcia i eficiència administrativa, l'import subvencionable mínim de cada sol·licitud haurà de ser superior a 2.000,00 euros i l'importe de l'ajuda total individual no podrà superar els 200.000,00 euros per actuació.  
  
Cinqué. Despeses subvencionables  
Als efectes d'aquesta convocatòria seran despeses elegibles les despeses reals abonades per l'entitat local subvencionada, realitzades per a l'execució de l'activitat subvencionada, efectivament pagades amb anterioritat a la finalització del període de justificació i conformes amb la normativa local, autonòmica, nacional i comunitària aplicable.  
  
Sisé. Terminis  
1. El termini de presentació de sol·licituds serà de quinze dies hàbils a comptar des de l'endemà de la publicació de l'extracte de la convocatòria en el Diari Oficial de la Generalitat Valenciana.  
2. La data de finalització de l'actuació estarà determinada per raons tècniques de desenvolupament de la proposta. En la resolució de concessió de l'ajuda figurarà per a cada beneficiari de manera individualitzada aquest termini, que es comptarà des de l'endemà a la notificació d'aquesta. En tot cas el termini màxim serà de dos mesos.  
  
Seté. Forma de presentació  
1. Les sol·licituds i els tràmits associats al procediment de concessió es presentaran telemàticament, ja que els sol·licitants són persones jurídiques, obligades a relacionar-se amb la Generalitat a través de mitjans electrònics en els termes de l'article 14 de la Llei 39/2015, d'1 d'octubre, del procediment administratiu comú.  
Per a això s'haurà d'utilitzar el procediment habilitat en la seu electrònica de la Generalitat, a la qual es pot accedir des de l'URL següent: http://www.gva.es/es/proc20835  
Si alguna entitat presenta la seua sol·licitud presencialment, es requerirà l'interessat perquè la presente a través de la seu electrònica de la Generalitat. A aquest efecte, es considerarà com a data de presentació de la sol·licitud aquella en la qual haja sigut realitzada la presentació telemàtica en la seu electrònica de la Generalitat.  
2. Les esmenes o les aportacions documentals posteriors a la presentació de la sol·licitud hauran de realitzar-se a través de l'URL següent: http://www.gva.es/es/proc18536  
3. Els requeriments als interessats s'efectuaran també de manera telemàtica.  
  
Huité. Requisits que han de complir els beneficiaris  
La sol·licitud de l'ajuda es formularà d'acord amb l'imprés normalitzat, generat mitjançant el programa informàtic «Ajudes actuacions de lluita contra el canvi climàtic», i s'hi annexaran els següents documents específics:  
- Memòria tècnica de l'actuació, signada digitalment per tècnic competent, que indique explícitament la proposta plantejada i pressupost d'aquesta.  
- Acreditar documentalment estar adherits o en procés d'adhesió al Pacte Europeu de les Alcaldies per al Clima i l'Energia i/o estar inscrits en el Registre de petjada de carboni, compensació i actuacions d'absorció de diòxid de carboni.  
- En el cas d'optar a una ajuda destinada a l'execució dels Plans d'acció per al clima i l'energia (PACES), s'haurà d'incloure:  
· Inventari d'emissions de referència de gasos d'efecte d'hivernacle del municipi per a fer el seguiment de l'efectivitat de les accions de mitigació.  
· Avaluació de riscos i vulnerabilitats derivats del canvi climàtic per a l'adaptació.  
Al formulari emplenat en la tramitació telemàtica s'annexarà, a més, la documentació recollida en la base huitena de les bases reguladores, així com la que acredite el compliment de l'obligació establida en la base quarta, apartat 1.j.  
  
Nové. Instrucció  
1. L'òrgan gestor està habilitat per llei per a verificar les dades que s'inclouen en la sol·licitud d'aquestes ajudes, entre això, la identitat del representant legal de l'Ajuntament, així com la informació que hi ha en la Base de dades Nacional de Subvencions sobre la concessió d'altres ajudes amb aquesta mateixa finalitat i inhabilitacions per a obtindre subvencions.  
2. Els ajuntaments que reunisquen les condicions previstes en la present convocatòria i en les seues bases reguladores, podran presentar una única sol·licitud per convocatòria, subvencionant-se una única proposta.  
3. La concessió de les subvencions es realitzarà mitjançant el procediment de concurrència competitiva a què es refereix l'article 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, article 22 de la Llei 38/2003, de 17 de novembre, general de subvencions, i l'article 55 del Reial decret 887/2006, de 21 de juliol, pel qual s'aprova el reglament de la Llei general de subvencions. Els criteris de selecció garantiran la transparència i la no discriminació.  
4. Per a l'atorgament de les subvencions a l'efecte d'establir l'ordre de prelació entre les sol·licituds admeses a tràmit, la Comissió de valoració tindrà en compte exclusivament l'ordre de presentació de la sol·licitud, fins a l'esgotament dels fons.  
  
Deu. Resolució i notificació  
D'acord amb la base desena de les bases reguladores, la competència per a resoldre la convocatòria correspon a la Direcció General de Canvi Climàtic. Aquesta resolució es notificarà mitjançant la seua publicació en el Diari Oficial de la Generalitat Valenciana.  
Les sol·licituds d'ajuda que no puguen ser ateses per haver-se adjudicat l'import global màxim de la convocatòria a les entitats locals que hagueren presentat amb anterioritat la sol·licitud de subvenció, seran desestimades, conforme al que s'estableix en l'article 39 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, sense perjudici del que s'estableix en la base desena, apartat 5, de les bases reguladores, referent a la llista de reserva.  
El termini màxim per a resoldre i notificar les sol·licituds de subvencions serà de sis mesos comptats a partir de la finalització del termini de presentació de sol·licituds. Transcorregut aquest termini sense que s'haja dictat resolució expressa podran entendre desestimades les seues pretensions per silenci administratiu en els termes previstos en la normativa reguladora del procediment administratiu comú.  
Contra les resolucions cabran els recursos que estableix la base desena, apartat 7, de les bases reguladores.  
  
Onze. Pagament de les subvencions concedides  
La sol·licitud de pagament de la subvenció, dirigida a la Direcció General de Canvi Climàtic, serà com a màxim d'un mes des de l'acabament del termini per a la realització de les activitats, o en el cas d'actuacions ja realitzades, durant els quatre anys previs a la data de publicació de la convocatòria, en aquest mateix termini després de la notificació de la resolució estimatòria. En tot cas s'estableix com a data límit per a presentar la sol·licitud de pagament de la subvenció el 30 de novembre de 2020.  
  
Dotze. Protecció de dades de caràcter personal i transparència  
  
1. La sol·licitud de les ajudes comporta el tractament de dades de caràcter personal en el marc del qual es disposa en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i de la Llei orgànica 3/2018, de 5 de desembre, de protecció de dades personals i garantia dels drets digitals.  
2. La informació relativa al tractament de les dades de caràcter personal es troba disponible en el Registre d'activitats de tractament publicat en la pàgina web de la conselleria competent en matèria de canvi climàtic. En concret, la informació bàsica del tractament és la següent:  
  
- Nom del tractament: Ajudes en matèria de qualitat ambiental.  
- Identitat del responsable del tractament: persona titular de la sotssecretaria de la conselleria amb competències en matèria de canvi climàtic.  
- Finalitat del tractament: tramitació d'ajudes en matèria de qualitat ambiental.  
- Exercici de dret: pot exercitar el dret d'accés, rectificació, supressió, limitació, oposició i portabilitat de les seues dades de caràcter personal de manera presencial o telemàtica de conformitat amb el que preveu l'enllaç següent: http://www.gva.es/es/proc19970  
Reclamacions: sense perjudici de qualsevol altre recurs administratiu o acció judicial, qualsevol persona interessada té dret a presentar una reclamació en l'Agència Espanyola de Protecció de Dades si considera que el tractament de dades personals que la concerneixen infringeix la normativa en matèria de protecció de dades. Pot obtindre informació més detallada en el següent enllaç: http://www.agroambient.gva.es/ és/registre-de-tractaments  
3. Quan les persones interessades hagen d'aportar a la Conselleria documents que incloguen dades de caràcter personal de terceres persones hauran de declarar davant la Conselleria que han informat aquestes persones de la comunicació i tractament de les seues dades de caràcter personal per part de la Conselleria.  
4. Les entitats beneficiàries han de complir el que s'estableix en l'article 2.1.d de la Llei 2/2015, de 2 d'abril de la Generalitat, de transparència, bon govern i participació ciutadana de la Comunitat Valenciana, respecte a l'obligatorietat de donar l'adequada publicitat al caràcter públic del finançament de les actuacions objecte de subvenció, de conformitat amb els articles 6, 7 i 8 de la Llei 19/2013, de 9 de desembre, de transparència, accés a la informació pública i bon govern, tal com indica l'article 8.4 de la Llei 2/2015, així com l'article 18 de la Llei 38/2003, de 17 de novembre, general de subvencions.  
  
  
Tretze. Règim de recursos  
Contra la present resolució, que posa fi a la via administrativa, es podrà interposar en el termini d'un mes, recurs potestatiu de reposició davant la consellera d'Agricultura, Desenvolupament Rural, Emergència Climàtica i Transició Ecològica, de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé en el termini de dos mesos recurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es preveu en els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que s'estime oportú.  
  
Catorze. Efectes  
Aquesta resolució farà efecte l'endemà de la publicació en el Diari Oficial de la Generalitat Valenciana.  
  
València, 5 d'agost de 2020.- La consellera d'Agricultura, Desenvolupament Rural, Emergència Climàtica i Transició Ecològica: Mireia Mollá Herrera.